Na temelju članka 61. Statuta Grada Pula-Pola (Službene novine Grada Pule br. 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst) i Zaključka Gradonačelnika Klasa:022-05/21-01/182, Urbroj:2168/01-01-01-0019-21-2 od 19. kolovoza 2021. godine, a u cilju ostvarivanja prava na javno informiranje i obaviještenost građana, raspisuje se

**JAVNI NATJEČAJ**

**za izbor članica i članova Povjerenstva za provođenje javnog natječaja**

**za dodjelu sredstava medijima u Gradu Pula-Pola**

Grad Pula-Pola raspisuje Javni natječaj za izbor tri (3) člana Povjerenstva za provođenje javnog natječaja za dodjelu sredstava medijima u Gradu Pula-Pola, Pula, Forum 1.

Riječi i pojmovi korišteni u ovom Javnom natječaju koji imaju rodno značenje odnose se jednako na muški i ženski rod, bez obzira jesu li korišteni u muškom ili ženskom rodu.

Za članove Povjerenstva za provođenje javnog natječaja za dodjelu sredstava medijima u Gradu Pula-Pola (u daljnjem tekstu: Povjerenstvo) mogu biti imenovane poslovno sposobne fizičke osobe čije prijave na ovaj Javni natječaj svjedoče o njihovu iskustvu praktičnog i teorijskog rada u području medija.

Zadaća Povjerenstva je utvrditi tekst i provesti javni natječaj za dodjelu sredstava medijima u Gradu Pula-Pola, vrednovati prijavljene projekte, izraditi pisane analize prihvaćenih i odbijenih projekata pristiglih na Javni natječaj te utvrditi prijedlog odluke o dodjeli financijskih potpora.

Za člana Povjerenstva ne mogu biti imenovani dužnosnici i službenici odn. namještenici Grada Pula-Pola, ni osobe na dužnosti u tijelima političkih stranaka.

Uz vlastoručno potpisanu prijavu na Javni natječaj, kandidat je dužan priložiti:

1. životopis, koji mora sadržavati osobne podatke (ime i prezime, adresa stanovanja, broj telefona/mobitela, e-mail adresa, stupanj stručne spreme, zvanje, trenutno zanimanje)
2. motivacijsko pismo s posebnim osvrtom na koji način može u svojstvu člana Povjerenstva svojim vještinama, znanjima i sposobnostima doprinijeti ostvarivanju prava na javno informiranje i obaviještenost građana u Gradu Pola-Pola
3. opis vlastitog iskustva praktičnog i teorijsko rada u području medija, podatak o eventualnom prijašnjem sudjelovanju u nekom stručnom tijelu za vrednovanje programa medija
4. izjavu kojom kandidat izjavljuje da nije imenovani dužnosnik i službenik odn. namještenik Grada Pula-Pola, ni osoba na dužnosti u tijelima političkih stranaka.

Javni natječaj objavit će se na internetskoj stranici Grada Pula-Pola [www.pula.hr](http://www.pula.hr) i u javnom glasilu Glas Istre.

Prijave na Javni natječaj s dokazima o ispunjavanju uvjeta podnose se u zatvorenoj omotnici **u roku 15 (petnaest) dana od dana objave Javnog natječaja** na internetskoj stranici Grada Pula-Pola [www.pula.hr](http://www.pula.hr) na adresu pisarnice: Grad Pula-Pola, Radna skupina za odabir članica i članova povjerenstva za provođenje javnog natječaja radi dodjele sredstava medijima, Pula, Stara tržnica 2, s naznakom „Javni natječaj za izbor članica i članova Povjerenstva za provođenje javnog natječaja za dodjelu sredstava medijima u Gradu Pula-Pola“, s naznakom „NE OTVARAJ“.

Nepravovremene i nepotpune prijave na Javni natječaj neće se uzeti u razmatranje.

Urednom prijavom smatra se prijava koja sadrži svu traženu dokumentaciju navedenu u ovom Javnom natječaju.

Radna skupina utvrđuje listu kandidata koji ispunjavaju uvjete Javnog natječaja i poziva ih na razgovor.

Za kandidata koji ne pristupi razgovoru smatrat će se da je povukao prijavu na Javni natječaj.

Lista kandidata koji ispunjavaju uvjete i termin razgovora s kandidatima objavit će se na internetskoj stranici Grada Pula-Pola [www.pula.hr](http://www.pula.hr) najmanje pet dana prije provođenja razgovora, a kandidati će biti obaviješteni o istome i putem e-maila.

O provedenom postupku Radna skupina podnosi Gradonačelniku izvješće i prijedlog članova Povjerenstva.

Na temelju rezultata provedenog postupka i podnesenog prijedloga, Gradonačelnik donosi odluku o imenovanju članova Povjerenstva.

Podnošenjem prijave na Javni natječaj kandidat daje privolu za prikupljanje, obradu i objavu osobnih podataka navedenih u prijavi na Javni natječaj, kao i dokumentacije dostavljene uz prijavu, u svrhu odabira članova Povjerenstva.

Kandidati će biti obaviješteni e-mailom o rezultatima provedenog Javnog natječaja u roku 2 dana od donošenja odluke Gradonačelnika.

 GRAD PULA-POLA